Осмонбеков Арстанаалы
Осмонбеков Арстанаалы (1874, Наманган уезди, Кырк-Уул болуштугу, Тегене айылы – 6. 8. 1945, Жалал-Абад облусу, Жаңы-Жол (азыркы Аксы) району, Авлетим кыштагы) – Түркстанда жана Кыргызстанда Совет бийлигин чыңдоого жигердүү катышкандардан. Наманган шаарындагы орус-тузем мектебинде окуган. Биринчи дүйнөлүк согуш (1914–18) учурунда аскер-оорук жумуштарында (Беларуссиянын Гомель шаарынын жанында) «ооруктагылардын» согушка каршы кыймылына катышкан. Жумушчу тобунда революциялык комиететтин мүчөсү (1917). Кызыл гвардия жана элдик милиция отряддарын түзүүгө катышкан. 1920-ж. басмачыларга каршы күрөшкөн ыктыярдуу отряддын командири (Наманган, Маргалаң уезддеринде басмачыларга каршы күрөшкөн). 1921-ж. ыктыярдуу милициянын кызыл атчандар өзгөчө дивизионунун командири. Жалал-Абад жана Талас аймактарында парт., советтик кызматтарда, Улуу Ата Мекендик согуш мезгилинде Аксы районунда колхоз башкармасынын төрагасы болуп иштеген. Кыргыз АССР Советтеринин 1-уюштуруу съездинин делегаты. Кызыл Туу ордени менен сыйланган. Анын демилгеси менен үч корпустуу жатак-мектеби салынып, 1923-ж. пайдаланууга берилген. Өзү салдырган Ак-Суу айылындагы, Таш-Көмүр шаарындагы мектептерге жана бир көчөгө ысмы ыйгарылып, бюсту тургузулган. 
Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7